Taco Bell

Taco Bell Corporation és una multinacional estatunidenca de menjar ràpid fundada el 1962 per Glen Bell (1923–2010) a Downey (Califòrnia). Els establiments serveixen plats d'influència mexicana com ara tacos, burritos, quesadillas i nachos. PepsiCo va comprar Taco Bell el 1978 i va escindir la seva divisió de restaurants el 1997 com a Tricon Global Restaurants, fins que el 2002 va canviar el seu nom a Yum! Brands. A 2023, Taco Bell disposava de 8.212 restaurants, el 94% dels quals franquiciats. El primer Taco Bell a l'Estat espanyol es va obrir a la Base Naval de Rota el 2004, i el primer per al públic en general es va obrir al Centre Comercial Islazul de Madrid el desembre del 2008. Campanyes publicitàries Els primers anuncis de Taco Bell es van estrenar el 1968, amb Mel Blanc, Pat Harrington i el presentador de Truth or Consequences, Bob Barker. A principis dels anys 1990, PepsiCo va obrir diversos establiments de Taco Bell dins del metro de Moscou, per exemple, a les estacions de Park Kultury i Komsomólskaia. La iniciativa només va durar uns pocs anys. El 1992, Johnny Cash va protagonitzar un anunci de televisió per al menú econòmic de Taco Bell. El 1993, Taco Bell es va utilitzar com a emplaçament de producte i recurs argumental a la pel·lícula Demolition Man, actualitzant el logotip de l'empresa. De l'agost de 1997 al juliol de 2000, Gidget the chihuahua va ser la mascota publicitària de la marca. Amb la veu de Carlos Alazraqui, els lemes eren ¡Yo quiero Taco Bell!, Drop the Chalupa i ¡Viva Gorditas!. L'any 2000, Taco Bell: Tasty Temple Challenge va ser comercialitzat per a DOS. Desenvolupat per BrandGames com un videojoc d'acció en primera persona per a infants amb una jugabilitat similar a la de Doom i Wolfenstein 3D pel que fa al combat i l'exploració, que servia com a anunci de la marca. El jugador hi controla Baja Bill, que explora el temple d'una civilització perduda de la selva, lluitant contra serps i escorpins amb la salsa picant i salvatge de Taco Bell. El menjar de la marca també apareix al joc i s'utilitza per a reposar l'energia del protagonista. El març del 2001, Taco Bell va anunciar una promoció coincidint amb la reentrada de l'estació espacial Mir. Van remolcar un gran objectiu a l'oceà Pacífic, anunciant que si l'objectiu era impactat per un tros de la Mir totes les persones als Estats Units d'Amèrica tindrien dret a un taco gratuït. L'empresa va contractar una pòlissa d'assegurança considerable per a aquesta aposta. Finalment, cap tros de l'estació no va impactar amb l'objectiu. El 2007, Taco Bell va oferir per primera vegada la promoció «Roba una base, roba un taco»: si algun jugador de qualsevol dels dos equips robava una base a la Sèrie Mundial de beisbol, l'empresa regalava tacos gratuïts a tothom als Estats Units en una campanya similar a la promoció de l'estació Mir, tot i que amb una probabilitat més alta de fer-se realitat. Després que Jacoby Ellsbury dels Boston Red Sox robés una base al segon partit, l'empresa va complir la promoció el 30 d'octubre de 2007. La promoció s'ha ofert posteriorment en diverses Sèries Mundials. Taco Bell també fa una promoció als partits a casa tant dels Portland Trail Blazers com dels Cleveland Cavaliers en què tots els assistents reben un cupó per a una chalupa gratuïta si l'equip local anota 100 punts o més. L'1 de juliol de 2009 Taco Bell va substituir McDonald's, patrocinador durant 20 anys, com a soci de menjar ràpid de l'NBA. Taco Bell i l'NBA van acordar un acord de quatre anys que permetia a l'empresa anunciar-se a ABC, TNT i ESPN per mitjà promocions amb temàtica de l'NBA. El 21 de juliol de 2009, Gidget, la chihuahua que apareixia als anuncis de Taco Bell a finals dels anys 1990, va ser sacrificada després de patir un ictus. Tenia 15 anys. A finals de febrer de 2011 va començar una gran campanya publicitària per part de Taco Bell en resposta a una demanda de protecció del consumidor presentada contra l'empresa per un bufet d'advocats d'Alabama. La promoció pretenia contrarestar les acusacions sobre el fet que l'empresa anunciava falsament la proporció d'ingredients del farcit de vedella dels seus tacos. Els anuncis mostraven empleats i franquiciats que afirmaven que el farcit sempre ha estat una barreja d'un 88% de vedella i diverses espècies i aglutinants, i res més. L'anunci va seguir diversos anuncis impresos a pàgina completa a The New York Times i altres diaris que presentaven el titular Thank you for suing us ('Gràcies per demandar-nos'). A més, la cadena va sumar-hi una nova campanya a les xarxes socials via Twitter i Facebook. L'empresa va invertir més de 3 milions de dòlars per a difondre el seu missatge, aproximadament un 20% més del que l'empresa solia gastar en una campanya publicitària. La demanda va ser finalment retirada, i l'empresa va continuar la seva resposta publicitària sol·licitant públicament una disculpa al bufet d'advocats. El març de 2012, Taco Bell es va associar amb Frito-Lay i va crear els Doritos Locos Tacos, que són tacos amb gust de formatge. El 6 de juny de 2012 va anunciar que provaria un nou «menú cantina» amb plats de gamma alta als seus restaurants de Kentucky i Califòrnia. El nou menú va ser creat per la xef veneçolana Lorena Garcia i incloïa fesols negres, arròs amb coriandre i pollastre marinat amb cítrics i herbes. El 18 d'agost de 2014, Taco Bell va llançar un nou menú econòmic anomenat Dollar Cravings. Substituint l'antic menú Why Pay More, Dollar Cravings oferia tretze plats, tots amb un preu d'un dòlar. El 21 de setembre de 2018, Taco Bell va anunciar el Dia Nacional dels Tacos per a celebrar el seu abast global fora dels Estats Units d'Amèrica, que es va celebrar a 20 països. El gener de 2019, Taco Bell gairebé va duplicar la seva despesa en publicitat televisiva fins a 64 milions de dòlars. El 2017, Forever 21 va produir una col·lecció de roba en col·laboració amb Taco Bell, amb samarretes i dessuadores de la marca, així com bodis fets per semblar sobrets de salsa Border Sauce. El novembre de 2019, Taco Bell va anunciar Taco Bell's Taco Shop, una botiga en línia amb marxandatge de la marca, com ara dessuadores amb caputxa i samarretes, ornaments nadalencs, paquets de salsa inflables i articles per a casaments. El gener de 2021 va anunciar el retorn de les patates al menú després d'una breu interrupció a l'agost de 2020 amb el pretext d'optimitzar els processos als seus restaurants en resposta a la pandèmia de la COVID-19. A més de les patates, l'empresa havia anunciat plans per ampliar el seu menú vegetarià introduint Beyond Meat com a opció vegetariana. L'abril de 2021 Taco Bell va anunciar que començaria a reutilitzar els paquets de salsa picant en col·laboració amb l'empresa de reciclatge TerraCycle amb l'objectiu de reduir la contaminació ambiental. L'agost de 2021, Taco Bell va anunciar el Crispy Chicken Sandwich Taco. El 6 de gener de 2022 va presentar un servei de subscripció digital de tacos anomenat Taco Lover's Pass a través de l'aplicació de l'empresa. Pel cost de 10 dòlars, un client podia demanar fins a set tacos diferents cada dia durant 30 dies consecutius. El 18 d'abril de 2022, Taco Bell va anunciar que Mexican Pizza tornaria al seu menú el 19 de maig, després que s'hagués deixat de produir el novembre de 2020. De juliol a agost de 2022, el cineasta Sam Reid no va menjar res més que Taco Bell durant 30 dies, provant el contingut nutricional del menjar de manera similar a la pel·lícula documental Super Size Me. Reid va publicar un documental sobre el repte al seu canal de YouTube a l'octubre del mateix any. Tot i que l'acció no va ser una campanya de màrqueting oficial de Taco Bell, l'aleshores CEO, Mark King, va convidar després Reid a la seu central de Taco Bell a Irvine (Califòrnia). Reid també va ser convidat en un pòdcast de Taco Bell el 2023, parlant de l'experiment i les conseqüències en la seva salut física. Referències